Academia Română oferă, pentru al treilea an la rând, burse pentru elevii performanți, cu rezultate școlare excepționale, care trăiesc în medii defavorizate.
Acordarea de burse pentru elevii studioși face parte din Programul intitulat "Academia Română în dialog cu tinerii", care vizează susținerea elevilor talentați, cu potențial cognitiv deosebit.
Academia Română dorește să identifice elevii supradotați, cu rezultate de excepție, care au nevoie de sprijin financiar pentru continuarea studiilor la nivel de excelență.
În anul școlar 2024-2025 vor fi acordate 10 burse, în valoare de câte 1.000 de lei lunar.
Criteriile de selecție sunt: rezultate performante la concursuri şi olimpiade şcolare județene, naționale și internaționale; rezultatele şcolare excelente (media anuală cel puţin 9,50); venitul per membru al familiei sub nivelul mediu național; intervalul de școlarizare: clasele IX-XII și, pentru cazuri excepționale, clasa a VIII-a.
Termenul de depunere a dosarelor de candidatură este 30 aprilie 2024. Acestea trebuie să cuprindă: o scurtă scrisoare motivațională a elevului aplicant;copii după diplomele care certifică rezultatele obținute la olimpiadele județene, naţionale și/sau internaționale;un document din care să reiasă situația școlară din ultimii doi ani, emis de unitatea școlară;odeclaraţie pe proprie răspundere din partea susţinătorului legal, care să ateste situația materială.
Dosarele vor fi trimise la cancelaria@acad.rosau georgeta.stanciu@acad.ro sau la Academia Română – Direcția Cancelarie, Programul "Academia Română în dialog cu tinerii", Calea Victoriei, nr. 125, București, sector 1, cod 010071.
Un tânăr din Preutești, bursier al Academiei Române doi ani la rând
Narcis Daniel Axinia, un tânăr de 19 ani, din comuna Preutești, este de doi ani bursier al Academiei Române. Este student în anul I al Facultății de Business, Universitatea "Babeș-Bolyai" Cluj. În 2023 a absolvit Colegiul Național "Nicu Gane" Fălticeni, șef de promoție.
De menționat că elevii selectați pentru bursele școlare 2024-2025 vor avea oportunitatea de a participa la școala de vară organizată de Academia Română la Centrul Cultural și de Dezvoltare durabilă "Țara Hațegului - Retezat", cu o durată de o săptămână, unde se vor întâlni cu membri ai Academiei Române și vor lua parte la diverse excursii tematice.